आईसीसी बैठक में यूडीआरएस पर गरमाएगा माहौल  
बैठक में आईसीसी के लिए गले की फांस बने यूडीआरएस, 50 ओवर विश्व कप के फॉरमेट और 2015 के बाद आईसीसी अध्यक्ष के चयन का मुद्दा छाया रहेगा।
विश्व क्रिकेट की सर्वोच संस्था-अंतरराष्ट्रीय क्रिकेट परिषद (आईसीसी) की पांच दिवसीय वार्षिक बैठक हांगकांग में रविवार से शुरू होगी। इसमें इस वर्ष आईसीसी के लिए गले की फांस बने अंपायर डिसीजन रिब्यू सिस्टम (यूडीआरएस), 50 ओवर विश्व कप के फॉरमेट और 2015 के बाद आईसीसी अध्यक्षों के चयन का मुद्दा प्रमुख तौर पर छाया रहेगा।  इस बैठक की शुरुआत आईसीसी के मुख्य कार्यकारी अधिकारियों (सीईओ) की बैठक के साथ होगी। यह बैठक 26 और 27 जून को होगी और फिर 28 और 29 जून को आईसीसी की कार्यकारिणी की बैठक होगी। इसके बाद 30 जून को पूर्ण परिषद की बैठक होनी है।  आईसीसी ने अपने बयान में कहा है कि यूडीआरएस, जिसे आईसीसी की क्रिकेट समिति ने सभी प्रारूपों के लिए अनिवार्य करार दिया है, कार्यकारिणी की बैठक में हरी झंडी मिलने के बाद लागू कर दिया जाएगा। उल्लेखनीय है कि भारत इस प्रणाली के खिलाफ है। भारत ने कहा है कि जब तक यह प्रणाली फूल-प्रूफ नहीं हो जाती, तब तक वह इसका समर्थन नहीं करेगा।  इसके अलावा आईसीसी के आगामी अध्यक्षों की नियुक्ति को लेकर संवैधानिक परिवर्तन का प्रस्ताव सामने लाया जा सकता है। नया प्रस्ताव हरी झंडी मिलने के बाद 2015 में लागू हो जाएगा। उस समय तक मौजूदा अध्यक्ष शरद पवार के उत्तराधिकारी न्यूजीलैंड के एलन आइसैक का कार्यकाल समाप्त हो चुका होगा।  बैठक का तीसरा प्रमुख मुद्दा 2015 विश्व कप में हिस्सा लेने वाली टीमों की संख्या से जुड़ा है। 2015 में विश्व कप ऑस्ट्रेलिया और न्यूजीलैंड में होगा और आईसीसी ने साफ कर दिया है कि इस विश्व कप में 14 की बजाय सिर्फ 10 टीमें हिस्सा लेंगी।  आईसीसी के इस फैसले का सम्बद्ध सदस्यों और पूर्व क्रिकेटरों ने काफी विरोध किया है। साथ ही साथ पवार ने इस मसले पर पुनर्विचार का आश्वासन दिया है। इससे 2011 विश्व कप में अच्छा प्रदर्शन करने वाली आयरलैंड जैसी उभरती टीम अगले विश्व कप में नहीं खेल पाएगी।